ระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก (ฉบับที่ 2) พ.ศ. 2552

ระเบียบเทศบาลนครพิษณุโลก

ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
(ฉบับที่
๒) พ.ศ. ๒๕๕๒[๑]

โดยที่เป็นการสมควรแก้ไขเพิ่มเติมระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ ให้เหมาะสมยิ่งขึ้น

อาศัยอำนาจตามความในมาตรา ๔๘ เตรส (๔) มาตรา ๕๐ วรรคสอง
มาตรา ๕๓ และมาตรา ๕๖ แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๒) พ.ศ. ๒๕๔๖ ประกอบกับ ข้อ ๖ ก. (๕) ของระเบียบกระทรวงมหาดไทย ว่าด้วยการปฏิบัติงานของเทศบาล
พ.ศ. ๒๔๙๖ นายกเทศมนตรีจึงออกระเบียบไว้ ดังนี้

ข้อ ๑  ระเบียบนี้เรียกว่า ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก (ฉบับที่
๒) พ.ศ. ๒๕๕๒

ข้อ ๒  ระเบียบนี้ใช้บังคับตั้งแต่วันถัดจากวันที่ได้ประกาศไว้โดยเปิดเผย
ณ สำนักงานเทศบาลนครพิษณุโลก เป็นต้นไป

ข้อ ๓  ให้ยกเลิกความในข้อ ๙ ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ และให้ใช้ความต่อไปนี้แทน
ข้อ ๙  ในชุมชนหนึ่งให้มีคณะกรรมการชุมชนคณะหนึ่งจำนวนเก้าคน
ซึ่งมาจากการเลือกโดยตรงของสมาชิกชุมชน โดยให้มีวาระในการดำรงตำแหน่งคราวละสี่ปี นับแต่วันที่ได้รับเลือก

ในกรณีที่มีการเลือกคณะกรรมการชุมชนเป็นครั้งแรกของชุมชนที่จัดตั้งขึ้นใหม่
หรือการเลือกคณะกรรมการชุมชนแทนกรณีถึงคราวออกตามวาระ หรือการเลือกคณะกรรมการชุมชนแทนกรณีที่มีกรณีหรือมีเหตุที่ทำให้หรือถือว่าทำให้คณะกรรมการชุมชนต้องพ้นจากตำแหน่งพร้อมกันทั้งคณะ
แล้วแต่กรณี หากปรากฏว่าไม่อาจเลือกคณะกรรมการชุมชนได้ครบตามจำนวนเนื่องจากมีผู้สมัครรับเลือกเป็นคณะกรรมการชุมชนน้อยกว่าจำนวนกรรมการชุมชนที่กำหนดไว้ตามวรรคหนึ่ง
ให้นายกเทศมนตรีพิจารณาแต่งตั้งบุคคลที่มีคุณสมบัติตามข้อ ๑๓ และไม่มีลักษณะต้องห้ามตามข้อ
๑๔ เป็นคณะกรรมการชุมชนให้ครบตามจำนวนตามวรรคหนึ่ง 
ให้ผู้ได้รับการแต่งตั้งตามวรรคสองมีวาระในการดำรงตำแหน่งนับแต่วันแต่งตั้งและอยู่ในวาระเท่ากับวาระที่เหลืออยู่ของคณะกรรมการชุมชนตามวรรคหนึ่ง

ข้อ ๔  ให้ยกเลิกความในข้อ ๑๐ วรรคสอง ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ 

ข้อ ๕  ให้เพิ่มความต่อไปนี้เป็นวรรคห้าของข้อ ๑๒ ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ 
เมื่อดำเนินการตามวรรคหนึ่ง วรรคสอง วรรคสาม วรรคสี่
แล้ว ให้ส่งรายชื่อให้นายกเทศมนตรี เพื่อประกาศแต่งตั้ง

ข้อ ๖  ให้เพิ่มความต่อไปนี้เป็นวรรคสามของข้อ ๒๔ ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ 
เมื่อคณะกรรมการเลือกคณะกรรมการชุมชนได้ออกใบรับใบสมัครให้แก่ผู้สมัครรายใดแล้ว
หากผู้สมัครรายนั้นจะถอนการสมัครก็ให้กระทำได้เมื่อพ้นระยะเวลาการรับสมัครและก่อนวันเลือกไม่น้อยกว่าเจ็ดวัน
โดยให้ยื่นคำร้องขอถอนการสมัครต่อคณะกรรมการเลือกคณะกรรมการชุมชนตามแบบที่เทศบาลกำหนด

ข้อ ๗  ให้ยกเลิกความในข้อ ๒๗ ของระเบียบเทศบาลนครพิษณุโลกว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ. ๒๕๕๒ และให้ใช้ความต่อไปนี้แทน
ข้อ ๒๗  ในกรณีที่ตำแหน่งคณะกรรมการชุมชนว่างลงไม่ว่าด้วยเหตุใดและยังไม่มีการเลือกคณะกรรมการชุมชนขึ้นแทนตำแหน่งที่ว่าง
ให้คณะกรรมการชุมชนประกอบด้วยกรรมการชุมชนเท่าที่มีอยู่

ประกาศ
ณ วันที่ ๑ มิถุนายน พ.ศ. ๒๕๕๒
เปรมฤดี
 ชามพูนท
นายกเทศมนตรีนครพิษณุโลก

ปริยานุช/ผู้จัดทำ
๑๗
มิถุนายน ๒๕๕๓

นันท์นภัสร์/ตรวจ
๑๗
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๙ ง/หน้า ๑๘/๒๐ เมษายน ๒๕๕๓